b"\n_START_ARTICLE_\nJustus fra Tiberias\n_START_PARAGRAPH_\nJustus av Tiberias var en j\xc3\xb8disk forfatter og historiker som levde og virket p\xc3\xa5 den andre halvparten av 100-tallet e.Kr.\n_START_SECTION_\nLiv og virke\n_START_PARAGRAPH_\nSv\xc3\xa6rt lite er kjent om hans liv, unntatt hva som er blitt fortalt om hans politiske og litter\xc3\xa6re fiende Flavius Josefus, en annen samtidig j\xc3\xb8disk historiker. Justus ble f\xc3\xb8dt i Tiberias, en by som den dag i dag ligger i Israel i fjellskr\xc3\xa5ningene ved vestbredden av Genesaretsj\xc3\xb8en. Den gangen var det en meget hellenistisk by i Galilea. Justus var s\xc3\xb8nn av en Pistus, og var \xc3\xa5penbart en velutdannet mann i gresk dannelse og kultur. I sin hjemby ble Justus en av de ledende borgerne. Politisk var han n\xc3\xa6rt tilknyttet Herodes Agrippa II, den syvende og siste kongen i Judea av slekten til Herodes den store. _NEWLINE_I l\xc3\xb8pet av den f\xc3\xb8rste j\xc3\xb8disk-romerske krig (66-73) havnet han i konflikt med Josefus, en ledende j\xc3\xb8disk leder i Galilea. Ikke lenge etter at Josefus var blitt guvern\xc3\xb8r sto han bak en form for politisk-religi\xc3\xb8st oppr\xc3\xb8r, blant annet et fors\xc3\xb8k p\xc3\xa5 \xc3\xa5 rive palasset til Herodes etter sigende for at det var dekorert med dyrefigurer. Fra Josefus' egne skrifter synes det som om det var ham selv som var ansvarlig for at oppr\xc3\xb8ret kom i gang, ikke Justus som uansett ble anklaget. Da romerne hadde gjenerobret Galilea s\xc3\xb8kte Justus tilflukt sammen med Agrippa. Vespasian, som ledet de romerske troppene, krevde at Justus ble henrettet, men Agrippa fikk ham reddet, og kun fengslet. Senere fikk Agrippa fikk ham utnevnt som sin sekret\xc3\xa6r, men sparket ham deretter som up\xc3\xa5litelig._NEWLINE_Justus skrev et historieverk om krigen hvor han beskyldte Josefus for vanskelighetene i Galilea. Han framstilte sin tidligere herre Agrippa i et lite fordelaktig lys, men utga ikke sin bok f\xc3\xb8r etter at Agrippa var vel d\xc3\xb8d. Han skrev ogs\xc3\xa5 en kr\xc3\xb8nike over det j\xc3\xb8diske folket fra Moses til Agrippa II. Dessverre har begge hans verker blitt bevart i kun fragmenter._NEWLINE_Flavius Josefus, Justus' rival, kritiserte dennes redegj\xc3\xb8relse av krigen og forsvarte sin egen atferd i sin selvbiografi. Det er fra dennes polemiske avsnitt som det meste som er kjent om Justus liv er blitt avledet."